open-index/open-wikipedia-markdown huggingface dataset:
தெய்வம் தந்த வீடு

**தெய்வம் தந்த வீடு** (*Deivam Thandha Veedu*) 1978ல் திரையிடப்பட்ட இலங்கைத்திரைப்படமாகும். இலங்கையின் முதலாவது 70 மி. மி. தமிழ்த்திரைப்படமான "தெய்வம் தந்த வீடு" திரைப்படத்தை தயாரித்தவர் ஹட்டன் வி. கே. டி. பொன்னுசாமிப்பிள்ளை என்ற தொழிலதிபர்.

"தில்லானா மோகனாம்பாள்' திரைப்படத்தின் சாயலில் ஒரு நாதஸ்வரக்கலைஞனுக்கும், ஒரு நாட்டியக்கலைஞருக்கும் ஏற்படும் காதலை சித்தரிக்கும் இதன் கதையை எழுதிய ஏ.ரகுநாதனே பிரதான பாத்திரத்தில் நாதஸ்வரக்கலைஞராக நடித்தார். திரைக்கதை வசனங்களை பேராதனை ஜுனைதீன் எழுதினார். நாட்டியக்கலைஞராக குமுதினி (அறிவிப்பாளர் ரேலங்கி செல்வராஜா) நடித்தார்.

துணைப்பாத்திரங்களில் டீன் குமார், எஸ். என். தனரத்தினம், கே. ஏ. ஜவாஹர், எஸ். விஸ்வநாதராஜா, சந்திரகலா, சுப்புலட்சுமி காசிநாதன், ஜெயதேவி, பிரான்சிஸ் ஜெனம், வி.சிவபாலன், ஹரிதாஸ், சுதுமலை தம்பிராச, நெயினார், றெமீசியஸ், தேவராஜா போன்ற பலர் நடித்திருந்தனர்.

பல தென்னிந்திய இயக்குநர்களோடு பணியாற்றிய அனுபவமுடைய சிங்கள இயக்குநர் வில்பிரட் சில்வா இயக்குநராகப் பணியாற்றினார். இவரோடு இணை இயக்குநராக பி.எஸ்.நாகலிங்கம் செயற்பட்டார். எம். கே. ரொக்சாமி, கண்ணன், நேசம் தியாகராசா மூவரும் இசையமைப்பளர்களாக நியமிக்கப்பட்டனர். வீரமணி ஐயர், அம்பி, சாது ஆகியோர் இயற்றிய பாடல்களை, சிறீகிருஷ்ணமூர்த்தி, அமுதன் அண்ணாமலை, கலாவதி, பார்வதி சிவபாதம் ஆகியோர் பாடினார்கள். இப்படத்தின் ஒளிப்பதிவாளர், நிறைய தமிழ், சிங்களத் திரைப்படங்களில் பணியாற்றிய மன்னாரைச் சேர்ந்த எம்.ஏ.கபூர் ஆவார்.

## சிறப்புத் தகவல்கள்
* பிரபல நாதஸ்வர வித்வான் அளவெட்டி என்.கே.பத்மநாதனின் நாதஸ்வர இசை இப்படத்தில் சேர்த்துக்கொள்ளப்பட்டது.

## மேற்கோள்கள்
தெய்வம் தந்த வீடு இலங்கைத் திரைப்படம் பற்றி திரைப்படத்தின் கதாநாயகி குமுதினி (ரேலங்கி செல்வராஜா)வின் பேட்டி https://www.youtube.com/watch?v=VLQipmPHT7s

பகுப்பு:இலங்கைத் தமிழ்த் திரைப்படங்கள்
பகுப்பு:1978 தமிழ்த் திரைப்படங்கள்‎
விஜயாள் பீற்றர்

இலங்கை வானொலியில் கே. எம். வாசகர் தயாரிப்பாளராக இருந்த போது பல வானொலி நாடகங்களிலும், மேடை நாடகங்களிலும் நடித்த பிரபலமான நடிகை. தற்போது இந்தியாவில் வசித்து வருகிறார்.

## புகழ்பெற்ற வானொலி நாடகம்
* சில்லையூர் செல்வராசனின் "தணியாததாகம்" வானொலித்தொடர் நாடகத்தில் கதாநாயகி 'யோகம்" ஆக நடித்தவர்.

## புகழ்பெற்ற மேடை நாடகம்
* கே.எம். வாசகரின் "சுமதி"

## பின்னணிக் குரல்
* வாடைக்காற்று திரைப்படத்தில் கதாநாயகி சந்திரகலாவிற்கு
* கலியுககாலம் திரைப்படத்தில் கதாநாயகி நீற்றா பெருனாண்டோவிற்கு

பகுப்பு:ஈழத்துக் கலைஞர்கள்
பகுப்பு:ஈழத்து வானொலிக் கலைஞர்கள்
பகுப்பு:ஈழத்து நாடக நடிகர்கள்
குட்டுவன் கீரனார்

**குட்டுவன் கீரனார்** சங்ககாலப் புலவர்களில் ஒருவர். அவரது பாடலாக ஒன்றே ஒன்று மட்டும் காணப்படுகிறது. அது புறநானூறு 240 எண் கொண்ட பாடலாக உள்ளது.

கடையெழு வள்ளல்களில் ஒருவனான ஆய் இறந்து போனதை எண்ணி இரங்கும் பாடல் இது.
#### இரங்கல்
யானை, குதிரை, தேர், நாட்டுப் பகுதிகள்(வயல்கள்), ஊர்கள் முதலானவற்றையெல்லாம் ஆய் அண்டிரன் இரவலர்களுக்கு வழங்கிவந்தான். அவனைக் காலன் என்னும் கண்ணிலி(இரக்கமில்லாதவன்) தூக்கிக்கொண்டு போய்விட்டான். அவனுடன் அவனது மனைவியரும் சென்றுவிட்டனர். இதனை அறிந்து மரப் பொந்தில் வாழும் கூகை 'சுட்டுக் குவி' என்று குழறுகிறது. கள்ளிச் செடிகள் நிறைந்த சுடுகாட்டில் அவனது உடலைத் தீக்கு இரையாக்கிவிட்டனர். புலவர்கள் தம்மைப் புரக்கும் புரவலரைக் காணாமல் ஊர் ஊராகத் திரியலாயினர். என் செய்வர்? அந்தோ!

பகுப்பு:சங்கப் புலவர்கள்
குட்டுவன் கண்ணனார்

**குட்டுவன் கண்ணனார்** சங்ககாலப் புலவர்களில் ஒருவர். இவரது பாடல் ஒன்றே ஒன்று மட்டும் உள்ளது. அது குறுந்தொகை 179ஆம் பாடலாக உள்ளது.
## குறுந்தொகை 179 பாடல் சொல்லும் செய்தி
* குறிஞ்சித்திணை
* பகல் வருவானை இரவுக்குறி நேர்ந்தது போன்று திருமணம் செய்துகொள்ளும்படி தூண்டும் செய்தி இந்தப் பாடலில் உள்ளது.
கடமானைத் துரத்தித் துரத்தி உன் வேட்டைநாய்(ஞமலி) களைப்பால் இளைப்பு வாங்குகிறது. பகல் பொழுதும் போய்விட்டது. இனி உன் ஊருக்குச் செல்லவேண்ணடாம். உதோ எம் ஊர் தெரிகிறது. (தங்கிச் செல்லலாம்) என்கின்றனர் தலைவியும் தோழியும்.
### உள்ளுறை
மூங்கில் வரைத்தேனைக் கிழிக்கும். அந்த மூங்கிலை யானை வளைத்து உண்ணும்.
தலைவி தலைவனின் தேனைச் சுவைப்பாள். தலைவன் தலைவி மூங்கிலை வளைந்து உண்பான்.
தலைவி தன் கையால் உதோ என்று சுட்டிக் காட்டும் அவளது ஊர் இப்படிப்பட்டதாம்.

### பழந்தமிழ்
* ஐய - தலைவனை விளிக்கும் சொல்
* உது - இடைமைச் சுட்டு (அருகிலும் தொலைவிலும் இல்லாமல் கண்ணுக்கெட்டிய தொலைவில் காணப்படும் பொருள்)

பகுப்பு:சங்கப் புலவர்கள்
சாந்தோம்

**சாந்தோம் ** (Santhome) சென்னையில் மைலாப்பூர் பகுதியில் உள்ள ஒரு சுற்றுப்புறப் பகுதியாகும்.  சான் தோம் என்ற சொற்கள் செயிண்ட் தாமசு என்ற கிறித்தவ புனிதரின் பெயரை ஒட்டி எழுந்தது. உள்ளூர் கிறித்தவர்களின் நம்பிக்கையின்படி இயேசு கிறித்துவின் பன்னிரெண்டு சீடர்களில் ஒருவரான புனித தோமையார் கி.பி 52ஆம் ஆண்டு இந்தியா வந்திருந்தார். கி.பி 72ஆம் ஆண்டு சென்னையின் மற்றொரு சுற்றுப்புறப்பகுதியான செயிண்ட் தாமசு மவுண்ட் பகுதியில் உயிர்தியாகம் செய்து இங்கு அடக்கம் செய்யப்பட்டார். அவரது சமாதி மீது சாந்தோம் தேவாலயம்  கட்டப்பட்டது. இந்த தேவாலயத்திற்கு இத்தாலிய உலகப்பயணி மார்கோ போலோ 1292ஆம் ஆண்டு வருகை புரிந்து தனது பயணக்குறிப்புகளில் பதிந்துள்ளார்.

இப்பகுதியில் பல கல்விக்கூடங்கள் அமைந்துள்ளன. அவற்றில் சில: ரோசரி மெட்ரிக்குலேசன் பள்ளி, செயிண்ட்.பீட் பள்ளி, சாந்தோம் இடைநிலைப் பள்ளி, செயிண்ட் ராஃபேல்சு பள்ளி மற்றும் டோமினிக் சாவியோ பள்ளி. சென்னை மறைப் பேராயரின் அலுவல்முறை குடியிருப்பும், மயிலாப்பூர் மறை பேராயமும் தேவாலயத்தை அடுத்து உள்ளது. உருசியா மற்றும் இசுப்பானிய நாட்டு துணைத் தூதரகங்களும் இங்கு உள்ளன.

## மேற்கோள்கள்

## மேலும் பார்க்க
சென்னை சாந்தோம் தேவாலயம்

﻿

பகுப்பு:சென்னை மாவட்டம்
பகுப்பு:சென்னை சுற்றுப் பகுதிகள்
கபிலப் புள்ளி நோய்

கபிலப் புள்ளி நோய்(Brown spot disease) எனப்படுவது நெல்லின் எல்லா வளர்ச்சிப் படிநிலைகளிலும் தாக்கும் ஒரு நோய் ஆகும். நோய்காரணி கொக்கிலியோபோறசு மியாபீனசு (*Cochlioborus miyabeanus*) எனும் பூஞ்சணம்.

## நோய்த்தாக்கம்
நாற்றுமேடையில் நாற்றுக்கள் கருகுதல். ஆரம்பநிலையில் இலை மற்றும் இலை மடல்களில் நீள்வட்ட வடிவிலான புள்ளிகள் காணப்படும். தனித்தினியாகக் காணப்படும் இப்புள்ளிகள் நோய் முற்றிய நிலையில் ஒன்றிணைந்து அழிந்த இழையங்களாக மாறும். புள்ளிகள் பழுப்பு அல்லது சாம்பல் நிறத்தில் காணப்படும்.

## நோய் பரவும் முறை
*பாதிக்கப்பட்ட விதைகளை விதைப்பதன் மூலம்.
*காற்று மூலம்
*களைகளின் மூலம் பரவுதல்

## கட்டுப்பாட்டு முறை
*நோயற்ற பயிரிலிருந்து விதை தெரிதல். 
*வயல் மற்றும் வரப்பிலுள்ள களைகளை அகற்றுதல்.
*நோய் எதிர்ப்பு திறனுள்ள வருக்கங்களைப் பயிரிடல். 
*பரிந்துரைக்கப்பட்ட இரசாயனங்கள் பாவித்தல்.
: சூடோமோனசுத் தூள் 10 கிராம் ஒரு கிலோகிராம் விதைக்கு 400 மில்லி லீட்டர் நீரில் கலந்து
: திராம் அல்லது கப்டான் 2 கிராம் அளவு ஒரு கிலோகிராம் கொண்டு வித்துப் பரிகாரம் செய்தல்
: எடிபேன்பாசு 500 மி.லீ அல்லது மென்கோசெப் தெளித்தல்

பகுப்பு:நெற்பயிரைத் தாக்கும் நோய்கள்
ஜாஃபர்கான் பேட்டை

**ஜாஃபர்கான் பேட்டை ** (Jafferkhanpet) சென்னையின் தென்மேற்குப் பகுதியில் அடையார் ஆற்றினை அடுத்து அமைந்துள்ள ஓரு குடியிருப்புப் பகுதியாகும். அதன் அண்மையில் கிண்டி, கே கே நகர், அசோக் நகர், சைதாப்பேட்டை, ஈக்காடுதாங்கல் ஆகிய சுற்றுப்பகுதிகள் உள்ளன. கத்திப்பாரா மேம்பாலத்திலிருந்து வடபழனி செல்லும் பிரிவு இங்கு இறங்குகிறது. அடையார் பாலத்தை அடுத்தமைந்துள்ள காசி சந்திப்பு குறிப்பிடத்தக்கதாகும். இங்கு காசி மற்றும் விஜயா திரையரங்குகள் உள்ளன. இதன் அருகில் உதயம் திரையரங்கமும் உள்ளது. 

## மேற்கோள்கள்

பகுப்பு:சென்னை சுற்றுப் பகுதிகள்
ராபர்ட் ஈ. ஓவார்ட்

| othername = ஆர். ஈ. ஹெச், டூ-கன் பாப்
| birthdate = 
| birthplace = பீஸ்டர், டெக்சாஸ், அமெரிக்கா
| deathdate = 
| deathplace = குராஸ் பிளெயின்ஸ், டெக்சாஸ், அமெரிக்கா
| occupation = எழுத்தாளர்
| ethnicity = ஸ்காட்டிய அமெரிக்கர்
| genre = வாட்களும் மாந்திரீகமும், மேற்கத்தியப் புனைவு, குத்துச்சண்டைக் கதைகள், வரலாற்றுப் புனைவு,  திகில் புனைவு
| movement = விசித்திர புனைவு, வாட்களும் மாந்திரீகமும்
| notableworks = *கோனான் தி பார்பாரியன்*,  *தி ஹவர் ஆஃப் தி டிராகன்*, "வார்ம்ஸ் ஆஃப் தி எர்த்", "பீஜியன்ஸ் ஃபிரம் ஹெல்ஸ்"
| influences = எட்கர் ரைஸ் பர்ரோஸ், எட்வின் அர்னால்ட், ரஃபயேல் சபாட்டினி, விவிலியம், ரட்யார்ட் கிப்ளிங், தாமல் புல்ஃபிஞ்ச், ஆர்தர் கோனன் டாயில், நதேனியல் ஹாத்தோர்ன், ஜாக் லண்டன், ஹரோல்ட் லாம்ப், ஹெச். ரைடர் ஹக்கார்ட், அலக்சாந்த்ரே டூமா, கிளார்க் ஆஷ்டன் ஸ்மித், ஹெச். பி. லவ்கிராஃப்ட், ஜி. கே. செஸ்டர்டன்
| influenced = போல் ஆண்டர்சன், லீக் பிராக்கெட், ராம்சே கேம்பல்l, எல். ஸ்பிரேக் டீ கேம்ப், லின் கார்டர், டேவிட் டிரேக், ஸ்டீவன் எரிக்சன், டேவிட் கெம்மல், லாரல். கே. ஹாமில்டன், ஜான் ஜேக்ஸ், பால் கியர்னி, வில்லியம் கிங், ஹென்ரி குட்னர், ஃபிரிட்ஸ் லீபர், ரிச்சர்ட் லூப்பாஃப், ஜார்ஜ் ஆர். ஆர். மார்ட்டின், பிரயன் மெக்நாட்டன், மைக்கெல் மூர்காக், சி. எல். மூர், ஆண்ட்ரூ. ஜே. ஆஃப்புட்,  எமீல் பெடாஜா, ஜேம்ஸ் ரீசனர், சார்லஸ் ஆர். சாண்டர்ஸ், டேவ் சிம், எஸ். எம். ஸ்டிர்லிங், மாத்தியூ ஸ்டோவர், ரிச்சர்ட் எல். டியர்னி, ஹாரி டர்டில்டவ், கார்ல் எட்வார்ட் வாகனர், ராபர்ட் வெய்ன்பர்க், ஜே. ஆர். ஆர். டோல்கீன்
| signature = Robert Howard signature.svg
}}

**ராபர்ட் ஈ. ஓவார்ட்** அல்லது **ராபர்ட் ஈ. ஹோவார்ட்** (*Robert Ervin Howard*, ஜனவரி 22, 1906 – ஜூன் 11, 1936) ஒரு அமெரிக்க எழுத்தாளர். பல்வேறு பாணிகளில் காகிதக்கூழ் புனைவுகளை எழுதியவர். கோனான் தி பார்பாரியன் என்ற கற்பனைப் பாத்திரத்தைப் படைத்ததன் மூலம் உலகப்புகழ் பெற்றவர். கனவுருப்புனைவுவின் வாட்களும் மாந்திரீகமும் (*swords and sorcery*) உட்பிரிவின் தந்தையெனக் கருதப்படுகிறார்.

அமெரிக்காவின் டெக்சாஸ் மாநிலத்தில் பிறந்து வளர்ந்த ஹோவார்ட் தனது 23ம் வயதில் முதல் படைப்பினை வெளியிட்டார். அதன் பின்னர் பல இதழ்களிலும், செய்தித்தாள்களிலும் அவரது கதைகள் வெளியாகின. முக்கியமாக *வியர்ட் டேல்ஸ்* என்ற காகிதக்கூழ் இதழில் இவரது பல படைப்புகள் வெளியாகின. படைப்புலகில் வெற்றி கண்டு தனது முதல் புதினத்தை பதிப்பிக்கும் வேளையில் தற்கொலை செய்துகொண்டார். அவருடைய தாய் காச நோயினால் பாதிக்கப்பட்டவர். அவரது உடல்நிலை மோசமாகி ஆழ்மயக்க (கோமா) நிலைக்குச் சென்று விட்டார் என்ற செய்தி கேட்ட ஹோவர்ட் தனது முப்பதாவது வயதில் தனது தலையில் துப்பாக்கியில் சுட்டு இறந்து போனார்.

சில வருடங்களே இலக்கியப் படைப்பில் ஈடுபட்டிருந்தாலும், ஆங்கில இலக்கிய உலகில் ஹோவார்டின் தாக்கம் மிகப்பெரியது. அவர் உருவாக்கிய கோனான் தி பார்பாரியன் பாத்திரம் உலகப்புகழ் பெற்றது. கனவுருப்புனைவுப் பாணியில் ஜே. ஆர். ஆர். டோல்கீனுக்கு இணையான தாக்கம் உடையவராக ஹோவார்ட் கருதப்படுகிறார். டோல்கீன் உயர் கனவுருப்புனைவு பாணியின் தந்தை என்று கருதப்படுவது போல ஹோவார்ட் வாட்களும் மாந்திரீகமும் பாணியின் மூல கர்த்தாவாகக் கருதப்படுகிறார். 20ம் நூற்றாண்டில் பல அறிபுனை, கனவுருப்புனைவு எழுத்தாளர்களின் படைப்புகளில் ஹோவார்டின் தாக்கம் தென்படுகிறது.

## மேற்கோள்கள்

## வெளி இணைப்புகள்

* அதிகாரப்பூர்வ இணையதளம்
* ராபர்ட் ஈ. ஹோவார்ட் அறக்கட்டளை

பகுப்பு:ஆங்கில எழுத்தாளர்கள்
பகுப்பு:அமெரிக்க எழுத்தாளர்கள்
பகுப்பு:கனவுருப்புனைவு எழுத்தாளர்கள்
பகுப்பு:1906 பிறப்புகள்
பகுப்பு:1936 இறப்புகள்
வே. ராமசாமி

**வே. ராமசாமி** திருநெல்வேலி  மாவட்டம் சங்கரன்கோவில் தாலுகாவிலுள்ள  மலையாங்குளம் கிராமத்தைச் சேர்ந்தவர். இவர் ஏலேய், செவக்காட்டுச் சித்திரங்கள்,கிணத்துக்குள் முளைத்த மருதாணி ,பூமாரியும் தக்காளி செடியின் ஐந்து பழங்களும் போன்ற நூல்களை எழுதி உள்ளார் .மம்பட்டி நுனி *என்று தொடங்கும் பாடலை *மாடன் கொடை விழா *படத்தில் எழுதி உள்ளார்.  ரெட்டைசுழி,வாகை சூட வா மற்றும் நய்யாண்டி  படங்களில் பாடல் எழுதியுள்ளார். சிபிராஜ் நடிப்பில் வெளிவந்த 'மாயோன்' படத்தில் "புனலுறை பொன்மீனாய்ந்து "என்ற செய்யுளை எழுதி உள்ளார்.

## மேற்கோள்கள்

பகுப்பு:வாழும் மக்கள்
பகுப்பு:தமிழ்த் திரைப்படப் பாடலாசிரியர்கள்
பகுப்பு:தமிழக எழுத்தாளர்கள்
பகுப்பு:திருநெல்வேலி மாவட்ட எழுத்தாளர்கள்
மேற்கு மாம்பலம்

**மேற்கு மாம்பலம்** (West Mambalam) அல்லது **பழைய மாம்பலம்** என்பது தமிழகத் தலைநகர் சென்னையின் தென்பகுதியில் தி.நகருக்கு மேற்கே உள்ள ஒரு குடியிருப்புப் பகுதியாகும். சென்னையின் பழமையான குடியிருப்புகளில் ஒன்றான இது, சென்னை புறநகர் இருப்புப்பாதையின் தெற்கு வழியில் உள்ள மாம்பலம் தொடருந்து நிலையத்தின் மேற்கே உள்ளது.

## பெயரியல்
மாம்பலம் என்பது மாமல்லம் என்பதின் மருவிய பெயர். பிறகு மாம்பலம் ஜமீன் மாம்பலம் பழைய மாம்பலம், மேற்கு மாம்பலம்  என்று மாறியது. 

## கல்வி
இங்குள்ள சில பள்ளிகள்:
* அகோபில மட ஓரியண்டல் பள்ளி
* அஞ்சுகம் இடைநிலைப் பள்ளி
* செயகோபால் கரோடியா இந்து வித்யாலயா
* ஸ்ரீ பி. எஸ். மூதா பெண்கள் பள்ளி
* எஸ். ஆர். எம் நைட்டிங்கேல் மெட்ரிக்குலேசன் பள்ளி
* ஸ்ரீ நாராயணா மிசன் பள்ளி

## போக்குவரத்து
சென்னையின் பிற பகுதிகளுடன் தொடருந்து மற்றும் மாநகரப் பேருந்துகளால் இணைக்கப்பட்டுள்ளது.

## வழிபாடு
இங்குள்ள வரலாற்றுச் சிறப்புமிக்க இந்து வழிபாட்டுத்தலங்கள்
* அயோத்தியா மண்டபம்
* கோதண்டராம சுவாமி கோவில் 
* காசி விசுவநாதர் கோவில் 
* சென்ன ஸ்ரீ அதிகேசவ பெருமாள் கோவில். 
* சத்தியநாராயணா கோவில் 
இப்பகுதியில் ஒரு பள்ளிவாசலும், தென்னிந்தியத் திருச்சபைத் தேவாலயமும் உள்ளன.

## மேற்கோள்கள்

## உசாத்துணை
* GeoHack - மேற்கு மாம்பலம்

* அசோகமித்திரன் (மார்ச் 7, 2009). "மேன்மையான மேற்கு மாம்பலம்". *சென்னை ஆன்லைன்*.

பகுப்பு:சென்னை
வள்ளலார் நகர்

**வள்ளலார் நகர்** அல்லது **தங்கசாலை** (Mint) என்பது இந்திய மாநகரம் சென்னையின் வட பகுதியில் அமைந்துள்ள ஒரு சுற்றுப் பகுதியாகும். சென்னை தொடருந்து நிலையத்தின் சரக்குப் பிரிவு இப்பகுதியில் இருப்பதால் மிகுந்த போக்குவரத்து நெரிசல் கொண்ட இடமாகும். மேலும் சென்னையின் தொன்மையான மருத்துவமனைகளில் ஒன்றான அரசு இசுடான்லி பொது மருத்துவமனை இங்கு அமைந்துள்ளது.

இப்பகுதிக்கு வள்ளலார் நகர் எனப்பெயர் வரக்காரணம், வள்ளலார் என்று அழைக்கப்படும் இராமலிங்க அடிகள் சிறு பிள்ளையாயிருக்கும் பொழுது, தனது அண்ணனுடன் அப்பகுதியிலொன்றான ஏழுகிணறு என்னுமிடத்திலுள்ள, வீராசாமிப் பிள்ளைத் தெருவில் வசித்து வந்தார். தனது ஒன்பதாவது வயதிலேயே அருகிலுள்ள ஆலயத்தில் எழுந்தருளியிருக்கும்  துலுக்காணத்து ரேணுகை அம்மனுக்கு பாமாலைகள் சூட்ட ஆரம்பித்து விட்டார். மேலும் பாரிமுனையிலுள்ள புகழ்பெற்ற கந்த கோட்டத்திலும் பல பாடல்கள் புனைந்துள்ளார். இவ்வாறு தமிழ்நாட்டின் புகழ் பெற்ற துறவிகளில் ஒருவரான வள்ளலாரின்  பிள்ளைப் பிராயம் இங்கிருந்தே துவங்கியதால் இப்பகுதிக்கு வள்ளலார் நகர் என்னும் பெயர் வந்தது.

வெள்ளையர் ஆட்சியின் போது, தங்கக்காசுகள் (*Mint*) இங்கே உருவாக்கப்பட்டிருந்ததனால் தங்கசாலை என்னும் பெயரால் அழைக்கப்பட்டு வந்தது. 1980களில் வள்ளலார் நகர் என்று பெயர் மாற்றம் செய்யப்பட்டது. இப்பகுதியில் தமிழக பொதுப்பணித்துறைத் தலைமையகமும் அரசாங்க அச்சகமும் இயங்கி வருகின்றன.  

பகுப்பு:சென்னை சுற்றுப் பகுதிகள்
டிரஸ்ட்புரம்

**டிரஸ்ட்புரம் ** (Trustpuram) என்பது இந்தியா தீபகற்பத்தில் தமிழ்நாடு மாநிலத்தின் சென்னை மாவட்டத்தில் உள்ள ஓர் அமைதியான குடியிருப்புப் பகுதியாகும். கோடம்பாக்கத்தைச் சேர்ந்த இப்பகுதி சென்னையின் மையப் பகுதியில் அமைந்துள்ளது. இதன் அண்மையில் மகாலிங்கபுரம், நுங்கம்பாக்கம், தியாகராய நகர் மற்றும் வடபழநி ஆகிய புறநகர்ப் பகுதிகள் அமைந்துள்ளன. இப்பகுதியிலிருந்து, சென்னை மத்திய தொடருந்து நிலையம் சுமார் 7.8  கி.மீ. தொலைவில் உள்ளது. இங்குள்ள திறந்தவெளி மைதானம் காலை மற்றும் மாலை வேளைகளில் மிகுந்த பரபரப்புடன் காணப்படும்.

## மேற்கோள்கள்
 

﻿

பகுப்பு:சென்னை
பகுப்பு:சென்னை மாவட்டம்
பகுப்பு:சென்னை சுற்றுப் பகுதிகள்
பட்டினப்பாக்கம்

**பட்டினப்பாக்கம் ** (*Foreshore Estate*) தமிழ்நாடு, சென்னை மாநகரில் தெற்கே வங்காள விரிகுடாவின் கரையில் அமைந்துள்ள கடற்கரை குடியிருப்புப் பகுதியாகும்.

பட்டினப்பாக்கத்தின் மேற்குப் பகுதியில் மயிலாப்பூரும், தென் பகுதியில் அடையாறும், வடக்குப் பகுதியில் சாந்தோமும் அமைந்துள்ளன. சென்னை வீட்டுவசதி வாரியத்தின் அடுக்குமாடிக் கட்டிடங்களும், சீனிவாசபுரம், முள்ளிமாநகர், நம்பிக்கைநகர், ராஜீவ்காந்தி நகர் போன்ற மீனவர் குடியிருப்புகளும் நிறைந்துள்ள பகுதியாகும். விநாயக சதுர்த்தி பண்டிகையின் முடிவில் விநாயகர் சிலைகளை கடலில் கரைக்கும் இடங்களில் பட்டினப்பாக்கமும் ஒன்றாகும். தமிழ்நாடு சட்டமன்றத் தொகுதிகளில் இது மயிலாப்பூர் சட்டமன்றத் தொகுதியிலுள்ளது. இந்திய மக்களவைத் தொகுதியில் தென்சென்னை மக்களவைத் தொகுதிக்குட்பட்டதாகும்.

## அமைவிடம்

﻿

## மேற்கோள்கள்

பகுப்பு:சென்னை சுற்றுப் பகுதிகள்
பகுப்பு:சென்னை மாவட்டத்திலுள்ள ஊர்களும் நகரங்களும்
குறைந்து செல்லும் இறுதிநிலை பயன்பாட்டு விதி

ஒரு நுகர்வோர் ஒரு பண்டத்தை அல்லது ஒரு பொருளை தொடர்ந்து நுகர்வதால் அந்த பண்டத்தில் இருந்து கிடைக்கக்கூடிய இறுதிலை பயன்பாடானது குறைந்து கொண்டே செல்லும். எடுத்துக்காட்டாக பசியோடு இருக்கும் ஒருவர் பழம் ஒன்றை சாப்பிடுகிறார் என்றால் அவரது பசியானது சற்றுகுறையும். மேலும் அவர் இரண்டாவது பழத்தை தொடர்ந்து சாப்பிடுகிறார் என்றால் அதில் இருந்து கிடைக்கும் பயன்பாடானது சற்று குறைந்து இருக்கும். எப்படி என்றால் அந்தே நேரத்தில் அவரது பசியானது சற்று குறைந்திருக்கும், பசி குறையும் பொழுது அந்த பண்டத்தின் தேவையும் குறையும். அதனால் பண்டத்தின் தேவை குறையும்பொழுது இயல்பாக இறுதிநிலையானது தானாகவே குறைந்து விடும், இதுவே **குறைந்து செல்லும் இறுதிநிலை பயன்பாட்டு விதி**.

## குறைந்து செல்லும் எல்லைப்பயனின் முக்கியத்துவம்

1. பொருளியலின் பல விதிகளுக்கு இறுதிநிலைப் பயன்பாட்டு விதி அடிப்படையானதாகும். தேவை விதி, இறுதிநிலைப் பயன்பாட்டு விதியின் செயல்பாட்டினால் தோன்றியதாகும். ஒரு பண்டத்தை மேலும் மேலும் தொடர்ச்சியாக நுகரும் பொழுது அதன் ஒவ்வொரு அலகிலிருந்து கிடைக்கும் இறுதிநிலைப் பயன்பாடானது குறைந்து கொண்டே செல்லும். இது இறுதிநிலைப்பயன் பாட்டுவிதியின் செயல்பாட்டினால் தோன்றுவதாகும். பயன்பாடு குறைவதால் நுகர்வோர் குறைவான விலையையே கொடுக்க விரும்புகிறார்.

2.  குறைந்து செல் இறுதி நிலைப்பயன்பாட்டு விதி பணத்திற்கும் பொருந்தும். ஏற்கனவே ஏராளமான பணத்தைப் பெற்றுள்ள செல்வந்தர் ஒருவர் மேலும் மேலும் வருமானமாகப் பணத்தை கூட்டிக் கொண்டே சென்றால் பணத்தின் இறுதிநிலைப் பயன்பாடு குறையும் ஆனால் பணத்தின் இறுதிநிலைப்பயன்பாடு மாறாது நிலையாக இருக்கும் என்று மார்ஷல் கருதுகிறார்.

3. இவ்விதி பணக்காரர்களுக்கு அதிக வரிவிதிக்க ஒரு ஆயுதமாக நிதி அமைச்சருக்கு உதவுகிறது.

4. இவ்விதி உற்பத்தியாளர்களுக்கு அவர்கள் அறியாமலேயே வழிகாட்டியாக செயல்படுகிறது. அவ்வப்போது தாங்கள் உற்பத்தி செய்யும் பண்டங்களின் வடிவம் போன்றவற்றில் மாற்றங்களைச் செய்கின்றனர். இதனால் அவை புதுப்பண்டங்கள் போல காட்சி அளித்து நுகர்வோரைக் கவருகின்றன. இல்லையெனில் நுகர்வோர் பழைய பண்டத்தையே தாங்கள் நுகருவதாக கருதுவர். இதனால் இச்சூடிநநிலையில் இறுதிநிலைப்பயன்பாட்டு விதி நுகர்வோரின் மனதில்செயல்படுகிறது.

பகுப்பு:பொருளியல்
தண்டையார்பேட்டை

**தண்டையார்பேட்டை** (*Tondiarpet*) அல்லது **தொண்டியார்பேட்டை** ஆனது இந்திய மாநகரம், சென்னையின் வடக்கில் அமைந்துள்ள புறநகர்ப் பகுதியாகும். கடற்கரையின் ஒரத்தில் அமைந்துள்ள இந்தப் பகுதி முதன்மையான வணிக மையமாகத் திகழ்கிறது. தொழிற்சாலைகளும், முகமை நிறுவனங்களும் நிறைந்து காணப்படுகின்றன. பட்டு மற்றும் நகை ஏற்றுமதி நிறுவனங்களும் கூடுதலாக உள்ளன. சென்னையின் அனைத்துப் பகுதிகளுடனும் நன்கு இணைக்கப்பட்டுள்ளது. இங்கு வங்கிகளின் கிளைகளும் பள்ளிகளும் உள்ளன. மீன்பிடி துறைமுகமும் மீன்வள அலுவலகமும் இங்கு அமைந்துள்ளன.

## பெயர்க்காரணம்

இந்த பகுதி  ஒரு பிரபலமான பதினேழாம் நூற்றாண்டில் இசுலாமியத் துறவி குணங்குடி மஸ்தான் சாகிபு என்பவரால்  பெயர் பெறுகிறது. குணங்குடி  இராமநாதபுரம் மாவட்டத்தில், தொண்டி அருகில் அமைந்துள்ள அவரது பிறந்த இடம் ஆகும். அவர் சென்னை "லெப்பை  காடு" என்ற இடத்தில் தவம் செய்தார். உள்ளூர் வாசிகள் "தொண்டி ஆவர் நாயகன்" என்ற பொருள் பட, அவரை "தொண்டியார்" அழைத்தனர். பின்னர், லெப்பை காடு, தொண்டியார்பேட்டை எனப்பட்டது. தொண்டியார்பேட்டை அருகில் இராயபுரம் அமைந்துள்ளது. ஹசரத் குணங்குடி மஸ்தான் சாஹிப் தர்காவில் எல்லா நம்பிக்கை கொண்ட அனைத்து மக்களும் செல்கின்றனர். 

## மேற்கோள்கள்

﻿

பகுப்பு:சென்னை சுற்றுப் பகுதிகள்
வி. எஸ். வெற்றிவேல்

**வி. எஸ். வெற்றிவேல்** என்பவர் தமிழக எழுத்தாளர். சிவகங்கை மாவட்டம், பழையனூரில் பிறந்த இவர், தேனி மாவட்டம், வடுகபட்டியில் படித்து, தற்போது தேனியிலுள்ள அரசு வங்கி ஒன்றில் சிறுசேமிப்புத் துறை முகவராகப் பணிபுரிந்து வருகிறார். பள்ளியில் படிக்கும் காலத்திலிருந்தே கவிதைகள் எழுதத் தொடங்கிய இவர், மேடை நாடகங்களுக்கான கதை, வசனம், பாடல் போன்றவைகளை எழுதி தேனியில் பல மேடை நாடகங்களை அரங்கேற்றியுள்ளார். சில திரைப்படங்களில் துணை வேடங்களிலும் நடித்திருக்கிறார்.

## வெளியான நூல்கள்

#அதிகாலை (கவிதைத் தொகுப்பு) - கங்கை புத்தக நிலையம், சென்னை வெளியீடு. (மார்ச், 1998).
#சரணாகதி (நாடகங்கள்) -  கௌதம் பதிப்பகம், சென்னை வெளியீடு. (ஆகஸ்ட், 2012).

## விருதும் சிறப்பும்

இவர் எழுத்தாக்கத்திற்காக சில விருதுகளையும் பட்டங்களையும் பெற்றிருக்கிறார். 

* எம்.ஜி.ஆர் விருது - 1996
* கவியரசு கண்ணதாசன் இலக்கிய விருது
* நாடக உலக மார்க்கண்டேயன் - சிறப்புப் பட்டம்
* காட்டாற்றுக் கவிஞர் - சிறப்புப் பட்டம்

பகுப்பு:தமிழக எழுத்தாளர்கள்
பகுப்பு:தமிழகக் கவிஞர்கள்
பகுப்பு:தேனி மாவட்ட எழுத்தாளர்கள்
பகுப்பு:சிவகங்கை மாவட்ட மக்கள்
இராசராச அதியமான்

**இராசராச அதியமான்** என்பவன், 12 ஆம் நூற்றாண்டின் பிற்பகுதியில் தகடூர்நாட்டை ஆண்ட அரசன். சோழப் பேரரசுக்குக் கீழ்ப்பட்டு ஆட்சி செய்து வந்தான். இவன் மூன்றாம் குலோத்துங்க சோழன் காலத்தவன். சங்க காலத்துக் மன்னர்களான அதியமான் மரபினரில் எட்டாம் நூற்றாண்டுக்குப் பின்னர் அரசனாக அறியப்படும் முதல் மன்னன் இவனாவான். தகடூர்ப் பகுதியில் இவன் கோயில்களுக்குத் தானம் அளித்ததையும், திருப்பணிகள் செய்ததையும் குறிப்பிடும் பல கல்வெட்டுக்கள் கிடைத்துள்ளன. 

இப்போது அதியமான் கோட்டை என்று அழைக்கப்படும் இடத்தில் இருந்த கோட்டையைக் கட்டியவன் இராசராச அதியமானே எனக் கருதப்படுகிறது. தர்மபுரிப் பகுதியில் உள்ள மாட்லாம்பட்டி, இண்டமங்கலம் என்னும் ஊர்களுக்கு அருகே கண்டுபிடிக்கப்பட்ட பழங்காலத்து வழித்தூரம் குறிக்கும் கற்கள் இரண்டு அதியமான் பெருவழி என்னும் சாலையில் இருந்த நாவல்தாவளத்துக்கான தூரத்தைக் குறிக்கின்றன. இக் கற்களும் இதே மன்னன் காலத்தவை எனப்படுகின்றன. 

## குறிப்புகள்

## உசாத்துணைகள்
* சாந்தலிங்கம், சோ., *வரலாற்றில் தகடூர்*, புது எழுத்து வெளியீடு, காவேரிப்பட்டினம். 2006.

## இவற்றையும் பார்க்கவும்
* அதியமான் நெடுமிடல்
* அதியமான் நெடுமான் அஞ்சி
* அதியமான் பொகுட்டெழினி
* விடுகாதழகிய பெருமாள்

பகுப்பு:அதிய அரசர்கள்
விடுகாதழகிய பெருமாள்

**விடுகாதழகிய பெருமாள்** என்பவன் அதியர் மரபைச் சேர்ந்த ஒரு மன்னன். இவன் 12 ஆம் நூற்றாண்டின் பிற்பகுதியிலும், 13 ஆம் நூற்றாண்டின் தொடக்கப் பகுதியிலும் தகடூர் நாட்டை ஆட்சி செய்தவன். இவன் இப் பகுதியை ஆண்ட  இராசராச அதியமானின் மகன். இவனது ஆட்சி சுமார் 25 ஆண்டுகள் நிலைபெற்றிருந்ததாகத் தெரிகிறது. சோழப் பேரரசுக்கு அடங்கி ஆட்சி புரிந்த இம்மன்னன் மூன்றாம் குலோத்துங்க சோழன் காலத்தவன். இவனது ஆட்சிப்பகுதி ஆந்திராவில் உள்ள சித்தூர் மாவட்டம், தமிழ் நாட்டின் வட ஆற்காடு, தென் ஆற்காடு, கிருஷ்ணகிரி மாவட்டம், தருமபுரி மாவட்டம் சேலம், திருச்செங்கோடு ஆகிய பகுதிகளையும் உள்ளடக்கி விரிவடைந்திருந்தது. 

இவனது காலத்தைச் சேர்ந்தவையாகக் கிடைத்துள்ள கல்வெட்டுக்கள் இவன் சைவக் கோயில்களுக்குச் செய்த திருப்பணிகள் பற்றியும் சமணக் குடைவரை கோயில்களைப் புதுக்கி அமைத்தமை பற்றியும் கூறுகின்றன. வாணியம்பாடியில் உள்ள ஒரு சைவக் கோயிலில் சிவனுக்கு விடுகாதழகிய ஈசுவரமுடையார் என்ற பெயர் இருப்பதும், ஊத்தங்கரைக்கு அருகில் ஆம்பள்ளி என்னுமிடத்தில் விடுகாதழகிய பெரும்பள்ளி என்னும் சமணப் பள்ளி ஒன்று இருந்தது பற்றிக் கல்வெட்டுகள் கூறுவதாலும் சமணம், சைவம் இரண்டுக்கும் இம்மன்னன் உதவியளித்துச் சமயப் பொறையை கடைப்பிடித்து வந்தமை தெரிகிறது.  

விடுகாதழகிய பெருமாளுக்குப் பின்னர் போசளர் வலிமை பெற்றதால் சோழர்கள் தகடூர்ப் பகுதியில் தமது கட்டுப்பாட்டை இழந்ததுடன், அதியர் மரபினரின் ஆட்சியும் அற்றுப்போனது. விடுகாதழகிய பெருமாளே அதியர் மரபின் கடைசி மன்னனாவான்.

## குறிப்புகள்

## உசாத்துணைகள்
* சாந்தலிங்கம், சோ., *வரலாற்றில் தகடூர்*, புது எழுத்து வெளியீடு, காவேரிப்பட்டினம். 2006.

## இவற்றையும் பார்க்கவும்
* அதியமான் நெடுமிடல்
* அதியமான் நெடுமான் அஞ்சி
* அதியமான் பொகுட்டெழினி
* இராசராச அதியமான்

பகுப்பு:அதிய அரசர்கள்
இந்தியப் பாதுகாப்புத்துறை உலோகவியல் ஆய்வுக்கூடம்

**இந்தியப் பாதுகாப்புத்துறை உலோகவியல் ஆய்வுக்கூடம்** (டிபென்ஸ் மெடல்லர்ஜிகல் ரிசேர்ச் லாபரேடரி, *Defence Metallurgical Research Laboratory*) என்பது இந்திய நடுவண் அரசின் கீழ் அமைந்த பாதுகாப்பு ஆராய்ச்சி மற்றும் வளர்ச்சி அமைப்பின் (டி. ஆர். டீ. ஓ) ஒரு அங்கமாகும். டி. ஆர். டீ. ஓ இந்தியாவில் ஆந்திரப் பிரதேச மாநிலத்தில் ஹைதராபாத் தலைநகரில் காச்சிகுடா என்ற இடத்தில் அமைந்துள்ள ஒரு முதன்மை ஆராய்ச்சி வளாகமாகும். இந்தியாவின் பாதுகாப்பைக் கருதி இந்த அமைப்பு பல விதமான புத்தியல் தொழில்நுட்பங்களை கண்டுபிடித்து, அவற்றை மேம்படுத்தி, இந்தியாவின் பாதுகாப்பிற்குத் தேவைப்படும் உலோகங்களையும், மூலப்பொருள்களையும், கருவிகளையும் இந்த அமைப்பு தயாரித்து வழங்குகிறது.

இவ்வாய்வுக்கூடம் 1963 ஆம் ஆண்டில் ஹைதராபாதில் இந்த வளாகத்தில் நிறுவப்பட்டது. இந்தியாவின் பாதுகாப்பைக் கருதி உருவாக்கிய இந்த அமைப்பில் பொறியியல் துறை சார்ந்த பல அலகுகள் செயல்படுகின்றன. உலோகவியல் சார்ந்த ஆராய்ச்சிகளில் இந்த அமைப்பின் டிபென்ஸ் மெடல்லர்ஜிகல் ரிசேர்ச் ஆய்வுக்கூடம் செயல்படுகிறது. பல ஆண்டுகளாக மிகவும் நவீனமான ஆராய்ச்சிகளில் ஈடுபட்டு, பல புதுமைகளை சாதித்துள்ளது. இவற்றில் தூள் உலோகவியல், தூள் உலோகவியல் சார்ந்த உலோகங்களையும், கலப்பு உலோகங்களையும் உருவாக்கி அவற்றை தேவைக்கு ஏற்ற வடிவத்தில் புனைதல்; மேற்காப்பு கவசங்கள், எறிகணைக்கருவிகள் ஆகியவற்றைத் தயாரித்தல், விண்வெளியில் செலுத்தும் கலன்களுக்கான இலேசான கலப்புலோகங்களை தயாரித்தல், காந்தப் பொருட்களைத் தயாரித்தல் ஆகிய பல செயல்முறைகள் அடங்கும். இவை அனைத்திற்கும் பயன் படும் வகையில் வேறு பற்பல நிறுவனங்களும் இங்கே அமைக்கப் பெற்றுள்ளன, அவற்றில் சில மிச்ற தாது நிகம் (Mishra Dhatu Nigam Ltd), கன கலப்புலோகப்போருட்கள் தயாரிக்கும் ஆலை (Heavy Alloy Penetrator Plant), கூட்டமைவுகள் தயாரிப்பு மையங்கள் (Composites Production Centre), இரும்பல்லாத உலோகங்கள் தொழில்நுட்ப மேம்பாட்டு மையம் (Non-Ferrous Technology Development Centre), மேம்பட்ட ஆராய்ச்சி அனைத்துலக நிலையம் (Advanced Research Centre International), ஆகியவையும் செயல் படுகின்றன. அதி நவீனமான தொழில் நுட்பத்துடன் கூடிய வருங்காலப் பொருட்களையும் (futuristic)உருவாக்கி வருகிறது. அவற்றில் சில:

*மீ மிகு வலிமை கொண்ட இரும்பு வகைகள் (Ultra-High-strength steel), ஏவுகணைகளுக்குப் பயன்படுபவை.        
*கனமான கலப்புலோகங்கள் கொண்ட துகள்கள், பிருத்துவி சோதனைக்கு உட்பட்டது. எதிரிகளின் விண்வெளிக் கருவிகளுக்கு எதிராக செயல்படுவது.
*ஒஎப்ஈ காப்பர் (OFE copper) என வழங்கிய கவசவாகனங்களுக்கு எதிராகப் பயன் படும் வழிப்படு ஏவுகணைகள் 
*விண்வெளிப் பயணங்களுக்குத் தேவைப்படும் வகையிலான சிறப்பு காந்தப் பொருட்கள் ஆகியவை

## மேற்கோள்கள்

பகுப்பு:இந்தியாவின் பாதுகாப்பு ஆய்வு நிறுவனங்கள்
பகுப்பு:இந்திய அரசு அமைப்புகள்
வெப்பக்காப்புக் கண்ணாடி

thumb|வெப்பக்காப்புக் கண்ணாடி மரத்தில் பதியப்பட்டுள்ளது

**வெப்பக்காப்புக் கண்ணாடி** (Insulating glass) என்பது, வெளியில் இருந்து கட்டிடங்களுக்கு உள்ளோ அல்லது உள்ளிருந்து வெளியேயோ வெப்பம் கடத்தப்படுவதைக் குறைப்பதற்காக உருவாக்கப்படும் கண்ணாடிக் கூட்டுத் தகடு ஆகும். இது ஒன்றுக்கு மேற்பட்ட கண்ணாடிகளை அவை ஒன்றுக்கொன்று இணையாகவும், அவற்றுக்கிடையே சிறிது இடைவெளி இருக்குமாறும் வைத்துப் பொருத்திச் செய்யப்படுகிறது. பொதுவாக, இவற்றில் மூன்று அல்லது இரண்டு கண்ணாடித் தகடுகளைப் பயன்படுத்துவது வழக்கம். வெப்பக்காப்புக் கண்ணாடிகள் கட்டிடங்களில் சாளரக் கண்ணாடிகளாகவும், திரைச் சுவர்க் கண்ணாடிகளாகவும் பயன்படுகின்றன. 

## கண்டுபிடிப்பு
வெப்பக்காப்புக் கண்ணாடியை, 1865-ம் ஆண்டு அமெரிக்காவைச் சேர்ந்த தாமசு இசுடெட்சன் என்பவரால் காப்புரிமை செய்யப்பட்டது. 1930களில் அன்றாட பயன்பாட்டிற்கு வந்தது, லிப்பி ஓவன்சு போர்டு கிளாசு நிறுவனத்தால் 1944களில் விற்பனை செய்யப்பட்டது. 1941-ம் ஆண்டு தெர்மோப்ளேன் என்ற முத்திரையோடு தற்போதுள்ள கண்ணாடிகளைப் போல உருவாக்கப்பட்டது. 

## பயன்பாடு
கண்ணாடித் தகடுகளிடையே இடைவெளியைப் பேணுவதற்காக கண்ணாடிகளுக்கு இடையே அவற்றின் விளிம்பை அண்டி நாற்புறமும் அலுமினியக் நீள்சதுரக் குளாய் வடிவச் சட்டங்களை வைத்துக் கண்ணாடிகளை ஒட்டுப்பொருள் கொண்டு ஒட்டிவிடுவர். இப்பொருத்து காற்று, ஆவி, நீர் என்பன புகாதவாறு இறுக்கமாக இருக்கும். சில தேவைகளுக்காக கண்ணாடிகளுக்கு இடையேயுள்ள இடைவெளிகளிலிருந்து காற்று வெளியேற்றப்பட்டு வேறு சடத்துவ வளிமங்களால் நிரப்பட்டுவதும் உண்டு. 

ஒற்றைக் கண்ணாடித் தகடு வெப்பத்தைப் பெருமளவு கடத்தவல்லது. இரட்டைக் கண்ணாடிகளில் இடையே காற்று இருப்பதனாலேயே வெப்பம் கடத்தப்படுவது குறைகிறது. வெப்பம் கடத்துதிறனை மேலும் குறைப்பதற்காக கண்ணாடிகளுக்கு நிறமூட்டுவது, கண்ணாடியின் மேற்பரப்பில் சிறப்புப் பூச்சுகளைப் பூசுவது போன்ற நுட்பங்களும் உள்ளன. 

## உசாத்துணை

பகுப்பு:கட்டிடப் பொருட்கள்
குதிரைத் தறியனார்

**குதிரைத்தறியனார்** சங்ககாலப் புலவர்களில் ஒருவர். குதிரைத்தறி என்னும் ஊரில் வாழ்ந்த புலவர் இவர். குதிரை கட்டுமிடமாக இருந்த ஓர் இடம் நாளடைவில் ஊராக மாறிக் குதிரைத்தறி என்னும் பெயர் கொண்ட ஊராயிற்று. குதிரைத்தறியனாரின் பாடல் ஒன்றே ஒன்று மட்டும் சங்கப்பாடல் தொகுப்பில் இடம்பெற்றுள்ளது. அது நற்றிணை 296 எண்ணுள்ள பாடல்.

## நற்றிணை 296 சொல்லும் செய்தி
கொன்றைப் பூ மலரும் மாரிக் காலத்திலும் அவர் வரவில்லையே என்று தலைமகள் நொந்துகொள்ளும் செய்தியைத் தரும் பாடல் இது. பிரிந்தோர் இரங்கும் காலத்திலும் வினையையே நினைக்கிறாரே என்று அவள் நினைந்து வருந்துகிறாள்.

### உவமை
போருக்குச் செல்லும் யானையின் முகத்தில் பொருத்தப்பட்டுள்ள ஓடை என்னும் பொன்னணி போல, மாலை வளையம் போல மலர்திருக்கும் வேங்கைப் பூ, கற்பாறையின் மேல் தொங்கியதாம். யானை போல் கரும்பாறை. யானையின் பொன்னோடை போல் வேங்கைப் பூவின் சரம்.

#### தொல்காப்பியர் கருத்து
'வினையே ஆடவர்க்கு உயிரே' என்று தொல்காப்பியம் கூறும் வாழ்க்கை நெறியை இந்தத் தலைவன் கடைப்பிடிப்பதை நினைவுகூரலாம்.

#### தொல்காப்பிய உரிச்சொல்
ஏ என்னும் உரிச்சொல் பெற்று என்னும் பொருளைத் தரும் என்று தொலகாப்பியம் கூறுகிறது. (778) பெற்று என்றால் பெருமை என்று பொருள்.

இப்பாடல் 'ஏகல்' என்று மலையிலுள்ள பெரிய பாறாங்கல்லைக் குறிப்பிட்டுத் தொல்காப்பியர் காலத் தமிழுக்கு எடுத்துக்காட்டாய் விளங்குகிறது.

## மேற்கோள்கள்

பகுப்பு:சங்கப் புலவர்கள்
குப்பைக் கோழியார்

thumb|200px|left|குப்பைக்கோழி தனிப்போர்
**குப்பைக் கோழியார்** சங்ககாலப் புலவர்களில் ஒருவர். பாடல் தொடரால் பெயர்பெற்ற புலவர்களில் இவரும் ஒருவர். இவரது பாடல் ஒன்றே ஒன்று மட்டும் சங்கத்தொகைப் பாடல்களில் இடம் பொற்றுள்ளது. அது குறுந்தொகை பாடல் எண் 305.
* குப்பைக் கோழித் தனிப்போர் போல
இந்த அடியில் அமைந்துள்ள தொடரைக்கொண்டு இவருக்குப் பெயர் சூட்டப்பட்டுள்ளது.
## குறுந்தொகை 305 சொல்லும் செய்தி
ஊடல் முடிவுக்கு வரத் தலைவன் அல்லது தலைவி விட்டுக்கொடுத்தாக வேண்டும். பிறர் தலையிட்டுத் தீர்த்துவைக்க முடியாது.
### உவமை
குப்பையில் கோழிகள் இரண்டு சண்டை போட்டுக்கொண்டால் அதனை விலக்குவார் யார்? தாமே சண்டையை நிறுத்திக்கொண்டால்தான் உண்டு. அது போல ஊடல் சண்டையில் நாமே விட்டுக்கொடுத்தால்தான் உண்டு.

இது தலைவி கண்ட தெளிவு.

பகுப்பு:சங்கப் புலவர்கள்
பகுப்பு:பெயர் தெரியாச் சங்கப் புலவர்கள்
பூங்கா நகர் (சென்னை)

**பூங்கா நகர் ** (*Park Town*) என்பது இந்திய மாநகரங்களில் ஒன்றான சென்னையில் உள்ள ஒரு நகரப் பகுதியாகும். ரிப்பன் கட்டிடத்தை அடுத்துள்ள மக்கள் பூங்காவினைக் கொண்டு இப்பகுதி "பூங்கா நகர்" என்று அழைக்கப்படுகிறது. ஐரோப்பியர்கள் வாழ்ந்திருந்த காலத்தில் இது வெள்ளையர் நகர் (White Town) என அறியப்பட்டிருந்தது.

பூங்கா நகர் சென்னை புறநகர் இருப்புவழி, சென்னை பறக்கும் தொடருந்துத் திட்டம், சென்னை மெட்ரோ ஆகிய இருப்புவழிகளின் சந்திப்பு மையமாக திட்டமிடப்பட்டுள்ளது. தவிர நீள்தொலைவு இருப்புவழி முனையமான சென்னை சென்ட்ரல் தொடர்வண்டி நிலையத்துடன் இவற்றை இணைக்கிறது.

பல முதன்மையான அரசு அலுவலகங்கள் இப்பகுதியில் உள்ளன.அவற்றில் சில:

* சென்னை சென்ட்ரல் தொடர்வண்டி நிலையம்
* சென்னை அரசுப் பொது மருத்துவமனை
* சென்னை மருத்துவக் கல்லூரி
* சென்னை மாநகராட்சி
* மத்திய சிறை
* தென்னக இரயில்வே தலைமையகம்

## கட்டிடங்கள்

Image:Park Town signal.JPG|பூங்கா நகர் போக்குவரத்து சைகை கம்பம்
Image:Ripon Building Chennai.JPG|ரிப்பன் கட்டிடம் - சென்னை மாநகராட்சியின் தலைமையகம்
Image:Chennai Central station.jpg|சென்னை சென்ட்ரல்
Image:Victoria Public Hall, Chennai.JPG|விக்டோரியா பொதுக் கூடம், பூங்கா நகர்


## மேற்கோள்கள்

பகுப்பு:சென்னை மாவட்டத்திலுள்ள ஊர்களும் நகரங்களும்
பகுப்பு:சென்னை சுற்றுப் பகுதிகள்
சுங்கச்சாவடி (சென்னை)

**சுங்கசாவடி** (Tolgate /Tollgate ) என்பது இந்திய மாநகர் சென்னையின் ஒரு சுற்றுப் பகுதியாகும்.

திருவொற்றியூர் நகரின் அண்மையில் அமைந்துள்ள இப்பகுதி சென்னை நகரின் வடக்கு எல்லையை வரையறுக்கிறது.

## பேருந்து முனையம்
மாநகரப் போக்குவரத்துக் கழக பேருந்துகளின் முனையம் சுங்கச்சாவடியில் அமைந்துள்ளது. இதன் அருகாமையிலேயே தண்டையார்பேட்டை பேருந்து பணிமனை இருக்கிறது. இங்கிருந்து நகரின் பல பாகங்களுக்கும் பேருந்துகள் இயக்கப்படுகின்றன. கீழ்வரும் அட்டவணையில் இங்கிருந்து கிளம்பும் பேருந்துகள்,அவற்றின் எண்கள், மற்றும் சேருமிடங்கள் கொடுக்கப்பட்டுள்ளன:

## மேற்கோள்கள்

 

﻿

பகுப்பு:சென்னை
பகுப்பு:சென்னை மாவட்டம்
பகுப்பு:சென்னை சுற்றுப் பகுதிகள்
பக்டீரியா இலைவெளிறல்

பக்டீரியா இலைவெளிறல்(Bacteria leafblight) எனப்படுவது நெல்லில் தாக்கும் ஒரு நோய் ஆகும். நோய்காரணி சாந்தோமோனசு ஒறைசே (*Xanthomonus orizae*) எனும் பக்டீரியா. இந்நோய் பெரும்பாலும் நாற்று நட்டு 3-4 வாரங்களிலிருந்து தோன்றும். இலைகள் மஞ்சள் நிறமாக மாறிப் பின் வெளிறியது  போர் மாறும்.

## நோய்த்தாக்கம்
*ஆரம்ப நிலையில் இலேசான பச்சைநிற நீர்க்கசிவு அல்லது மஞ்சள் நிறக் கசிவு இலையின் நுனி மற்றும் விளிம்புகளில் தோன்றும்.
*நுனிப்பகுதியிலிருந்து தாக்கம் இலையுறை வரைப் பரவும். இலைப்பரப்பு கருகிய திட்டுக்களாக மாறும்.இலைப்பரப்பு விரலால் தடவும் போது கரடுமுரடாகக் காணப்பபடும்.

## நோய் பரவும் முறை
*முதல் போகத்தில் எஞ்சிய தாவரப் பாகங்களில் நோய்க்காரணியின் வித்திகள் காணப்படும்.
*காற்று நீர் மூலமும் பரவும்.
*நாற்றின் சேதமடைந்த வேரிலிருந்துதம் வித்திகள் பரவும்.

பகுப்பு:வேளாண்மை
பகுப்பு:நெற்பயிரைத் தாக்கும் நோய்கள்
கல்விசார் கட்டிட வசதிகள்

**கல்விசார் கட்டிட வசதிகள்** என்பது, கற்றல், கற்பித்தல் முதலிய கல்வித் தேவைகளுக்கான கட்டிடங்களையும் அவற்றோடிணைந்த பிற வசதிகளையும் குறிக்கும். ஒரு காலத்தில் கல்வி சார்ந்த செயல்பாடுகளுக்குச் சிறப்புத் தன்மை கொண்ட கட்டிட வசதிகள் தேவை என்னும் கருத்து இருந்ததில்லை. முற்காலத்தில் மரபுவழிக் கல்வி முறையில் மாணவர்களுக்குக் கல்வி புகட்டல் மர நிழலிலும், வீட்டுத் திண்ணைகளிலும், கோயில் மண்டபங்களிலும் இடம் பெற்றுவந்தன. நவீன கல்வி முறைகளைப் பின்பற்றும் தற்காலத்தில் கூட இந்தியா, இலங்கை போன்ற வளர்ந்துவரும் நாடுகளில் பிள்ளைகளைகளுக்கு மர நிழல்களில் வகுப்புக்கள் நடைபெறுவது உண்டு. எனினும் தற்காலத்தில் கல்விசார் செயல்பாடுகளின் பலவகையான பிரிவுகளுக்கு, ஒவ்வொன்றுக்கும் தனியே சிறப்பாக்கம் பெற்ற கட்டிடவசதிகள் தேவை என்கின்றனர் கல்வியாளர்கள். 

தற்காலத்தில் மனித வாழ்க்கையின் பல்வேறு கட்டங்களில் ஏற்படும் கல்வித்தேவைகளை நிறைவேற்றுவதற்கு வெவ்வேறான முறைகள் தேவை என்னும் நிலை உள்ளது. எடுத்துக் காட்டாக தொடக்கப் பள்ளி மாணவர்களுக்கான வகுப்பறைகளும், கல்லூரி வகுப்பறைகளும் அடிப்படையிலேயே வேறுவேறான தன்மைகளைக் கொண்டிருக்க வேண்டும் என்பது இன்று எல்லோராலும் ஏற்றுக்கொள்ளப்படுகின்றது. கல்விசார் உளவியலில் ஏற்பட்டுள்ள வளர்ச்சிகள் இவை தொடர்பான சிந்தனை மாற்றங்களுக்குக் காரணமாக அமைகின்றன. அது மட்டுமன்றி கல்வி தொடர்பான கருத்துருக்களிலேயே பெரிய மாற்றங்கள் ஏற்பட்டுள்ளன. வகுப்பறை என்பது ஆசிரியர்களை மையமாகக் கொண்ட ஒரு இடம் என்னும் நிலை தற்காலத்தில் மாறிவருகிறது. கற்றலில், கணினித் தொழில் நுட்பத்தின் பயன்பாடு, காணொளி வசதிகள், தொலைத்தொடர்பு வசதிகள் என்பன கல்வி முறைகள் பற்றியும், கல்விக்கான இட வசதிகளுக்கிடையே உள்ள தொடர்புகள் பற்றியும் புதிய சிந்தனைகள் உருவாகி வருகின்றன. 

## வகைகள்
வெவ்வேறு வகையான கல்வித் தேவைகளுக்குச் சிறப்பாக அமைந்த வசதி வகைகள் பல வகைகளாக உள்ளன. எளிமையான சமூகங்களில் இத்தகைய வகைகளின் எண்ணிக்கை குறைவாக இருந்தாலும், முன்னேறிய நாடுகளிலும், சிக்கலான சமூகத் தேவைகள் கொண்ட தற்காலச் சமுதாயங்களிலும் கல்வி வசதி வகைகள் கூடிய எண்ணிக்கையில் உள்ளன. சில அடிப்படையான வசதி வகைகளாக,

* சிறுவர் வளர்ச்சி மையங்கள்
* தொடக்கப் பள்ளிகள்
* இரண்டாம் நிலைப் பள்ளிகள்
* கல்லூரிகளும், பல்கலைக் கழகங்களும்
* சேவைக்காலப் பயிற்சி வசதிகள்
* சிறப்புத்தேவை கொண்ட சிறுவர்களுக்கான மையங்கள்

போன்றவற்றைக் குறிப்பிடலாம்.

பகுப்பு:கட்டிடக்கலை
பகுப்பு:கல்வி
வேதி வினைகலன்

**வேதி வினைகலன்** (*Chemical Reactor*) என்பது வேதி வினைகள் நிகழ்த்தப்படுவதற்காக உருவாக்கப்படும் கலன் ஆகும். வேதிப் பொறியியலின் இன்றியமையாத ஒரு உறுப்பாக வேதி வினைகலன்கள் உள்ளன. இவற்றை வடிவமைப்பதில் பல்வேறு வேதிப்பொறியியல் கூறுகள் பங்குபெறுகின்றன. வேதிவினையின் முடிவாய் விழையும் பொருள் அதிகளவில் உற்பத்தியாகும் வண்ணம் செயல்திறன் கொண்டதாய் இவை வடிவமைக்கப்படும்.

வேதி வினைகலன்களை இரண்டு வகைப்படுத்தலாம். 
* தொட்டி வினைகலன்
* குழாய் வினைகலன்

இவ்விருவகை வினைகலன்களுமே தொகுப்பு மற்றும் தொடர் வினைகளுக்கு பயன்படுத்த இயன்றனவாகும். 
வினைகலனின் பொதுவாக மூன்று வடிவமைப்பு வகைகள் உள்ளன. அவையாவன:
* தொகுப்பு வினைகலன்
* சிலுப்பிய தொட்டி வகை தொடர் வினைகலன் மற்றும்
* குழாயோட்ட வினைகலன்

மேலும், வினையூக்கியூடிய வினைகலன்கள் பல சிறப்பு வினைகளுக்குத் தேவைப்படுகின்றன. இவை மேற்கண்ட மூவகை வடிவைப்பில் ஏதாவதொரு வகையினதாயிருக்கும்.
வினைகலன்களில் நிகழ்ந்தேறும் வினைகளை, மாற்றும் காரணிகளாவன:
* வினைநேரம்
* கொள்ளளவு
* வெப்பநிலை
* அழுத்தம்
* வினைபொருட்களின் செறிவு
* வெப்ப மாற்ற கெழுக்கள்

## மேற்கோள்கள்

பகுப்பு:வேதியியல் கருவிகள்
அடுக்கு விளைவு

**அடுக்கு விளைவு** (*stack effect*) என்பது; கட்டிடங்கள், புகைபோக்கிகள், எரிவளிம அடுக்குகள், போன்றவற்றில் உள்ளிருந்து வெளியேயும், வெளியிலிருந்து உள்ளுக்கும் மிதப்பாற்றலால் உருவாக்கப்படும் காற்றின் ஓட்டத்தைக் குறிக்கும். வெப்பநிலை, நீர்த்தன்மை என்பவற்றால் ஏற்படும் வளியின் அடர்த்தி வேறுபாடுகள் இந்த மிதப்பாற்றலை உருவாக்குகிறது. இது நேர் அல்லது எதிர்மறை மிதப்பாற்றலாக இருக்கக்கூடும். வெப்பநிலை வேறுபாடும், அமைப்பின் உயரமும் கூடக்கூட மிதப்பாற்றலும் அதிகரிக்கும். இதனால் அடுக்கு விளைவும் கூடுதலாக இருக்கும். அடுக்கு விளைவை புகைபோக்கி விளைவு என்றும் குறிப்பிடுவது உண்டு. இது கட்டிடங்களுக்குள் இயற்கைக் காற்றோட்டத்துக்கு உதவுவதுடன், காற்று ஊடுருவலையும் ஏற்படுத்துகின்றது.

## கட்டிடங்களில் அடுக்கு விளைவு
கட்டிடங்கள் முற்றாகவே இறுக்கமாக மூடப்பட்டிருப்பதில்லை. தரைத் தளத்தில் கதவுகள் இருக்கும். இவற்றினூடாகவும் காற்று உட்செல்ல முடியும். கட்டிடங்களின் கீழ்ப்பகுதிகளில் வளி சூடாகும்போது அடர்த்தி குறைவதால் அது மேல்நோக்கிச் செல்கிறது. இருக்கக்கூடிய படிக்கட்டு வெளிகள் முதலியவற்றினூடாக மேல் தளங்களுக்குச் செல்லும் இச் சூடான வளி சாளரங்கள் மற்றும் இடைவெளிகளூடாக வெளியேறும். கீழ் மட்டத்திலிருந்து வளி மேலெழுந்து செல்வதால் கீழ் மட்டங்களில் அமுக்கம் குறையும். இதனால் குளிர்ந்த வெளிக் காற்று கீழ் மட்டத்திலுள்ள கதவுகள் போன்ற வெளிகளினூடாகக் கட்டிடங்களுக்குள் வரும். குளிரூட்டப்படும் கட்டிடங்களில் இது மறுதலையாக நடைபெறும். எனினும் இதில் வெப்பநிலை வேறுபாடுகள் குறைவாக இருப்பதால் அடுக்கு விளைவு முன்னதைப் போல் வலுவாக இருபதில்லை.

உயரமான நவீன கட்டிடங்களில், புறக்கூடு கூடிய அளவு இறுக்கமாக மூடப்பட்டிருப்பதால் அடுக்கு விளைவு குறிப்பிடத்தக்க அமுக்க வேறுபாட்டை ஏற்படுத்தலாம். இதனை ஈடு செய்வதற்கு வடிவமைப்பில் உரிய கவனம் செலுத்தவேண்டி இருக்கும். பொறிமுறைக் காற்றோட்ட வழிமுறைகளையும் கைக்கொள்ளவேண்டி இருக்கலாம். படிக்கட்டுகள், குளாய்வழிகள், உயர்த்திவழிகள் போன்றவை அடுக்கு விளைவை ஊக்குவிக்கின்றன. பிரிசுவர்கள், தளங்கள், தீத்தடுப்பு ஒழுங்குகள் போன்றவை இவ்விளைவைக் குறைக்க உதவலாம். தீத்தடுப்பைப் பொறுத்தவரை, அடுக்கு விளைவைக் குறைப்பது முக்கியமானது ஏனெனில் அடுக்கு விளைவினால் தீ கீழ்த் தளங்களிலிருந்து மேல் தளங்களுக்கு வேகமாகப் பரவும் வாய்ப்பு ஏற்படுகிறது.

## மேற்கோள்கள்

பகுப்பு:கட்டிடப் பொறியியல்
பகுப்பு:வெப்ப இயக்கவியல்
சாளக்கிராமம்

[thumb|right|350px|[முக்திநாத் பகுதியில் பாயும்கண்டகி ஆற்றாங்கரையில் காணப்படும் சாளக்கிராமக் கற்கள்]]
**சாளக்கிராமம்** என்பது கண்ணனின் நிறம் கொண்ட கல் ஆகும். இது இந்துக்களால் திருமாலின் அருவத் தோற்றமாகக் கண்ணனை வழிபடப்படும் சிறப்புக் கல் இதுவாகும். இந்து சமயம் பெரும்பாலும் உருவ வழிபாட்டைக் கொண்டிருந்தாலும் சிவனை சைவர்கள் லிங்க வடிவில் வழிபடுவதுபோல வைணவர்கள் திருமாலை சாளக்கிராமக் கற்களில் வழிபடுகின்றனர்.இந்தப் புனிதக் கற்கள் நேபாளத்தின் முக்திநாத் பகுதியில் கண்டகி ஆற்றங்கரைகளில் காணப்படுகின்றன. இக்கற்களில் இயற்கையாகவே திருமாலின் சங்கு, சக்கரம், கதை, தாமரை போன்ற உருவங்கள் காணப்படுகின்றன. இவை நெடுங்காலமாக கோவில்கள், மடங்கள், வீடுகளில் வைக்கப்பட்டு வழிபடப்படுகிறது.

## சாளக்கிராம வகைகள்
பலவித வடிவங்களில் உள்ள சாளக்கிராமங்கள் அவற்றில் பதிந்துள்ள உருவம், அமைப்பு இவற்றிற்கேற்ப திருமாலின் பல அவதாரங்களாக பெயரிடப்படுகின்றன. எடுத்துக்காட்டாக சங்கு, சக்கரம், கதை, தாமரை ஆகியவை ஓர் குறிப்பிட்ட அமைப்பில் உள்ள கற்கள் **கேசவம்** என அழைக்கப்படுகின்றன.இவ்வாறாக கேசவம், மாதவம், நாராயணம், கோவிந்தம், விஷ்ணு, மதுசூதனம், திரிவிக்கிரமம், வாமனம், சிறீதரம், இரிசிகேசம், பத்மநாபம், தமோதரம், சங்கர்சனம், பிரத்யும்னம், நரசிம்மம், சனார்த்தனம், அரி, கிருஷ்ணம்,.சந்தான கோபாலன், லட்சுமி நாராயணன், வராகமூர்த்தி, மத்ஸ்யமூர்த்தி, கூர்மம், சுதர்சனம், ஹிரண்ய கர்ப்பம் என்று 68 வகை சாளக்கிராமங்கள் உள்ளதாக பண்டைய நூல்கள் தெரிவிக்கின்றன.

## நீதிமன்ற சாட்சி
பண்டைய காலத்தில், மன்னர்களின் சபைகள், ஊர் சபைகள் ஆகியவற்றில் வழக்குகளில் சாட்சி சொல்லும் போது சாளக்கிராமத்தைக் கையில் கொடுத்து ’சாளக்கிராம சாட்சியாக’ சாட்சி சொல்லும் வழக்கம் இருந்தது.

## புராணக் குறிப்புகள்
*கருட புராணம்
:மரண காலத்தில் சுயநினைவுடன் சாளக்கிராமத்தை மனதால் வணங்குபவன் பாவங்களில் இருந்து விடுபடுகிறான் என்றும், இறக்கும் போது சாளக்கிராம தீர்த்தத்தின் ஒரு துளி தீர்த்தத்தை அருந்தி உடலை விடுவோர் வைவஸ்வதம் என்ற தர்மராஜரின் நகரில் யமதர்மராஜனால் மரியாதை செய்யப்பட்டு புண்ணிய உலகிற்கு அனுப்பி வைக்கப்படுவதாகவும் கூறப்பட்டுள்ளது.

*விஷ்ணு புராணம்
:கண்டகி என்னும் புண்ணிய ஆற்றில் நீராடி முக்தி நாதனை பக்தியுடன் வழிபடுபவன், பூவுலகில் சுகமாக வாழ்ந்து பின்னர் வைகுண்டத்தில் தன்னுடன் இருப்பதாக விஷ்ணு கூறுவதாகக் கூறப்பட்டுள்ளது.

*பத்ம புராணம்
சாளக்கிராமம் உள்ள வீடு வைகுண்டத்திற்கு சமம் என்று பத்மபுராணம் கூறுகிறது.

## ஸ்ரீ சாளக்கிராம தத்துவ முக்தாவளி
சாளக்கிராம திருமஞ்சன தீர்த்தம் கங்கா தீர்த்தத்தைவிட உயர்ந்தது என்று ஸ்ரீ சாளக்கிராம தத்துவ முக்தாவளி எனும் நூல் கூறுகின்றது,

## ஸ்ரீதேவி பாகவதமும் ஸ்ரீநரசிம்ம புராணமும்
ஸ்ரீதேவி பாகவதமும் ஸ்ரீநரசிம்ம புராணமும் சாளக்கிராம வழிபாட்டினை புகழ்கின்றன.

## துவாரகா சிலா

சாளக்கிராமத்தை துவாரகா சிலாவுடன் சேர்த்து வணங்குவது சிறப்பானது என்று கூறுவர்.

## மேலும் பார்க்க
* திருச்சாளக்கிராமம்

## மேற்கோள்கள்


## வெளியிணைப்புகள்
*http://www.salagram.net/
*http://www.salagram.net/Sri-Shaligram-Tirtha.htm

பகுப்பு:வைணவ சமயம்
கரும்பலகை

**கரும்பலகை** என்பது அழித்து அழித்து எழுதக்கூடிய ஒரு எழுது பரப்பு ஆகும். தொடக்கத்தில் கரும்பலகைகள் "சிலேட்" எனப்படும் இயற்கைக் கற்பலகைகளால் செய்யப்பட்டது. எனினும் இது பிற நாடுகளுக்கும் பரவிப் பரவலான பயன்பாட்டுக்கு வந்தபோது, மரப் பலகைகளில் கறுப்புப் பூச்சுப் பூசிக் கரும் பலகைகளாகப் பயன்படுத்தினர். சுவரின் ஒரு பகுதியில் கறுப்பு மை பூசிக் கரும் பலகையாகப் பயன்படுத்துவதும் உண்டு. கரும்பலகையில் எழுதுவதற்கு கல்சியம் சல்பேட்டு என்னும் வேதியியல் சேர்வையினால் செய்யப்படும் சிறிய உருளை வடிவான குச்சிகள் பயன்படுகின்றன. இவை வெண்ணிறமாக இருப்பதால் வெண்கட்டிகள் என அழைக்கப்படுகின்றன.

## அமைப்பு

கரும்பலகைகள் பலவிதமான அமைப்புகளில் உள்ளன. அத்துடன் அவ்வக்காலத்துத் தேவைகளைப் பொறுத்தும் கரும்பலகைகளின் வடிவமைப்புக்கள் மாறி வந்துள்ளன. நிரந்தரமான, முழுச் சுவர்களால் சூழப்பட்ட வகுப்பறைகளில் உள்ள கரும்பலகைகள் பொதுவாக ஒரு பக்கச் சுவரில் பொருத்தப்படுவது வழக்கம். முதலில் கரும்பலகைகளை மரத்தினால் செய்து சுவரில் நிரந்தரமாகப் பொருத்திப் பயன்படுத்தினர். இதன் அளவும் வசதிக்கு ஏற்றபடி அமையும். வளர்ச்சியடைந்துவரும் நாடுகளிலுள்ள பாடசாலைகள் பலவற்றில் வகுப்பறைக் கட்டிடங்கள் அரைச் சுவர்களுடன் அமைவதுண்டு. தேவையேற்படும்போது பல வகுப்பறைகளை ஒன்றாக்கி பரீட்சை மண்டபம் முதலியனவாகப் பயன்படுத்தும் தேவைகளுக்காக வகுப்பறைகளுக்கு இடையில் நிரந்தரமான பிரிசுவர்களும் இருப்பதில்லை. இதனால் கரும்பலகைகளை நிரந்தரமாகச் சுவரில் பொருத்தும் சாத்தியம் கிடையாது.

இவ்வாறான வேளைகளில் தனியான தாங்கிகளுடன் கூடியவைய கரும்பலகைகள் பயன்பட்டன. இவ்வாறான கரும்பலகைகள் பொதுவாக மரத்தினால் செய்யப்பட்டன. இவற்றுட் சிலவற்றில் கரும் பலகையும் தாங்கியும் தனித்தனியாக இருக்கும். மூன்று கால்களைக் கொண்ட தாங்கியை நிறுத்தி, அதில் பொருத்தப்பட்டிருக்கும் முளைகளின்மீது கரும்பலகையை வைத்துப் பய்ன்படுத்துவர். பொதுவாக இவ்வாறான வடிவமைப்புக்களில் கரும்பலகையின் உயரத்தை மாற்றும் வசதிக்காக பலகையைத் தாங்கும் முளைகளை ஏற்றியோ இறக்கியோ வைப்பதற்கான வசதிகள் இருப்பதுண்டு. கரும்பலகையின் இரண்டு பக்கங்களிலும் மை பூசப்பட்டிருப்பதால் ஒரு பக்கத்தில் எழுதியதை அழிக்காமல் மறு பக்கம் திருப்பி வைத்துப் பயன்படுத்த முடியும்.

தனியான தாங்கிகளைக் கொண்ட வேறொரு வகையில் கரும்பலகை தாங்கியில் நிரந்தரமாகப் பொருத்தப்பட்டிருக்கும். ஆனால், இரண்டு கால்களையும் மேலே ஒரு நீள்சதுர வடிவான சட்டத்தையும் கொண்டிருக்கும் இவ்வகையில், சட்டத்துக்குள் பொருந்தும் படியான அளவைக் கொண்ட கரும்பலகை அதன் கிடை அச்சுப்பற்றிச் சுழலக் கூடிய வகையில் பொருத்தப்படும். இதன்மூலம் கரும்பலகையைச் சுழற்றுவதன் மூலம் பலகையின் இரண்டு பக்கங்களையும் இலகுவாகப் பயன்படுத்த முடியும்.

## மேற்கோள்கள்

பகுப்பு:வகுப்பறைப் பொருட்கள்
சார் மணி

**சார் மணி** அல்லது **ஜார் மணி** (Tsar-kolokol, *சார் கொலோகோல்*) (Tsar Bell) உலகின் மிகப் பெரிய மணி ஆகும். இந்த மணி உடைந்த நிலையில் காணப்படுகிறது. சார் மணி ரஷ்யாவின் தலைநகராகிய மாஸ்கோவிலுள்ள ரஷ்ய அதிபரின் உத்தியோகபூர்வ இடமான கிரெம்லினில் அமைந்துள்ளது. இம்மணி 1733-35 ஆம் ஆண்டளவில், ஐவான் மெட்டோரின் மற்றும் அவர் மகன் மிகெயில் ஆகியோரால் வடிவமைக்கப்பட்டது. இந்த மணியானது மூன்று தடவைகள் புதுப்பிக்கப்பட்டது. ஒவ்வொரு புதுப்பிப்பின் போதும் அதிகளவில் உலோகங்கள் சேர்க்கப்பட்டன. இதன் நிறை 445,170 பவுண்ட் (201,924 கி.கி) ஆகும். இதன் உயரம் 6.14 மீட்டர் (20.1 அடி). இதன் விட்டம் 6.6 மீட்டர் ஆகும். இந்த மணியினை இருநூறுக்கும்
மேற்பட்ட தொழிலாளர்கள் ஒன்றிணைந்து வடிவமைத்ததனர்.

1737 ஆம் ஆண்டு ஏற்பட்ட மிகப்பெரிய தீ விபத்தின் காரணமாக இம்மணியில் ஒரு துண்டு உடைந்தது. இந்த உடைந்த துண்டின் எடை 11.5 தொன்களாகும். இந்தக் காரணத்தால் இம்மணி ஒலிப்பதில்லை.

## மணியின் கலைநயம்
ஐரோப்பிய கலைவடிவில் உருவான இம்மணியின் வெளிப்புறத்தில் இயேசு கிறிஸ்து, மேரி மாதா, திருமுழுக்கு யோவான், புனிதர்கள், அரசவை குருமார்களின் மற்றும் தேவதைகளின் உருவங்களும், அழகிய கொடிகளும் செதுக்கப்பட்டுள்ளன.

## உசாத்துணை

## இதனையும் பார்க்க
*சார் வெடிகுண்டு
*சார் பீரங்கி

## வெளி இணைப்புகள்
*official home page
* Tsar-bell 
*

பகுப்பு:மணிகள்
பகுப்பு:உருசியாவின் வரலாறு
செனாய் நகர்

**செனாய் நகர்** (Shenoy Nagar) என்பது தமிழகத் தலைநகர் சென்னையின் வடமேற்குப் பகுதியில் அமைந்துள்ள ஒரு முதன்மையான குடியிருப்புப் பகுதியாகும். அமிஞ்சிக்கரைக்கு வடக்கே அண்ணாநகருக்கும் கீழ்ப்பாக்கத்திற்கும் இடையே இப்பகுதி உள்ளது. இப்பகுதியில் பல்துறைகளில் சிறப்புச் சிகிச்சை அளிக்கும் 'பில்ரோத் மருத்துவமனை' அமைந்துள்ளது.

ஜோசப் பாட்ரிக் லாசராதோ செனாய் என்னும் இந்தியக் குடிமைப் பணி அதிகாரியின் நினைவாக இப்பகுதிக்கு செனாய் நகர் என்று பெயரிடப்பட்டது.

## மேற்கோள்கள்

பகுப்பு:சென்னை
பகுப்பு:சென்னை மாவட்டம்
புத்தகப்புழு (ஓவியம்)

**புத்தகப்புழு** (*The Bookworm*) என்பது 1850 ஆம் ஆண்டில் செருமன் ஓவியரும் கவிஞருமான கார்ல் இசுப்பிட்சுவெக் (Carl Spitzweg) என்பவரால் வரையப்பட்ட எண்ணெய் வண்ண ஓவியம் ஆகும். இவ்வோவியம் நெப்போலியப் போர்களுக்கும், 1848 ஆம் ஆண்டின் புரட்சிக்கும் இடைப்பட்ட காலத்து ஐரோப்பாவின் உள்நோக்கிய, பழமைவாத மனப்போக்கைப் படம்பிடித்துக் காட்டுகிறது. அதே நேரம், பரந்த உலகில் சுற்றிலும் நடப்பது பற்றிக் கவலைப்படாமல் இருக்கும் கல்விமான் ஒருவரினூடாக அவ்வாறான மனப்போக்கைக் கேலியும் செய்கிறது. 

ஓவியத்தில், ஒழுங்கற்ற முறையில் உடையணிந்த ஒர் வயதான புத்தக விரும்பி, நூலக ஏணி மேல் ஏறி நிற்கிறார். அவர் தமது கைகளுக்கு அடியிலும் கால்களுக்கு இடையிலும் பல புத்தகங்களைச் செருகி வைத்தபடி, இன்னொரு புத்தகத்தை விரித்து வாசித்துக் கொண்டு நிற்கிறார். தனது சூழலையே மறந்தவராக அவர் தனது ஆராய்ச்சியில் மூழ்கிப்போயிருக்கிறார். சரியாக வைக்கப்படாத கைக்குட்டை ஒன்று சட்டைப் பையிலிருந்து அலங்கோலமாகத் தொங்கிக்கொண்டிருக்கிறது. உள்நோக்கிய மனப்போக்கைக் காட்டும் ஓவியங்களோடு கூடிய உட்கூரையும் பிற அழகூட்டல் கூறுகளும் ஒருகாலத்தில் அந்த நூலகம் இருந்த உயர்வான நிலையைக் காட்டினாலும், படத்தில் தூசி படிந்து காணப்படுகிறது. 

ஓவியத்தின் வலது கீழ் மூலையில் நிறம் மங்கிப்போன ஒரு புவிக் கோளம் காணப்படுகிறது. கல்விமான் கையில் வைத்திருக்கும் நூல் மேலேயிருந்து வரும் மென்மையான பொன்னிற ஒளிக் கற்றைகளால் ஒளியூட்டப்படுகிறது. இவ்வாறான ஒளி இசுப்பிட்சிவெக்கின் ஓவியங்களில் காணப்படும் அவரது முத்திரை எனலாம். தரை காட்டப்படாததால், கல்விமான் ஏறி நிற்கும் ஏணியின் உயரம் படத்தில் தெரியவில்லை. எனினும் புவிக்கோள மாதிரியை வைத்து தரையின் இடத்தை ஓரளவு ஊகிக்கமுடியும். நூலகத்தின் மொத்த அளவு தெரியாவிட்டாலும், கல்விமான் மீவியற்பியல் பகுதியிலிருந்து புத்தகங்களைப் பார்த்துக்கொண்டிருப்பது மேலே கணப்படும் பெயர்ப் பலகையில் இருந்து தெரிகிறது. இது ஓரளவுக்கு நூலகத்தின் அளவைக் கோடிட்டுக் காட்டுவதுடன், புத்தக விரும்பியின் மறு உலகத் தன்மையையும் உணர்த்துகிறது.    

பகுப்பு:ஓவியங்கள்
பகுப்பு:1850களில் ஓவியங்கள்
சாலிகிராமம், சென்னை

**சாலிகிராமம் ** () இந்திய மாநகர் சென்னையின் மேற்குப் பகுதியில் உள்ள குடியிருப்புப் பகுதி. வடபழநி மற்றும் விருகம்பாக்கத்தை அடுத்து அமைந்துள்ளது. இப்பகுதி திரைப்படத் தொழிலுக்குப் புகழ் பெற்றது. பிரசாத் திரைப்பிடிப்புத் தளம், அருணாச்சலம் திரைப்பிடிப்புத் தளம் மற்றும் இன்னபிற திரைப்பட தயாரிப்பு, தயாரிப்புக்குப் பிந்தைய வேலைகளுக்கான நிறுவனங்கள் ஆகியன இங்கு நிறைந்துள்ளன. பல திரைப்படக் கலைஞர்களும் தொழிலாளர்களும் இங்கு வசிக்கின்றனர். அருள்மிகு வரசித்தி விநாயகர் திருக்கோயில் இங்கு அமைந்துள்ளது. சாலிகிராமம் விருகம்பாக்கம் சட்டப்பேரவைத் தொகுதிக்கு உட்பட்டதாகும். 

## மேற்கோள்கள்

 

﻿

பகுப்பு:சென்னை
பகுப்பு:சென்னை மாவட்டம்
பகுப்பு:சென்னை சுற்றுப் பகுதிகள்
சூளைமேடு

**சூளைமேடு** (ஆங்கிலம்: *Choolaimedu*) இந்தியாவின், தமிழ்நாட்டின், சென்னையின் புறநகர்ப் பகுதிகளுள் ஒன்றாகும். இது சென்னையில் அமைந்துள்ள ஒரு முதன்மையான குடியிருப்பு மற்றும் வணிக சுற்றுப் பகுதி ஆகும். இதன் எல்லைகளாக கோடம்பாக்கம், வடபழநி, அமைந்தக்கரை, மகாலிங்கபுரம் மற்றும் நுங்கம்பாக்கம் ஆகியவை உள்ளன. ஒரு காலத்தில், புலியூர் கிராமத்தின் பகுதியாக இருந்த இது, இன்று வணிக மற்றும் குடியிருப்பு மையமாக வளர்ந்துள்ளது. பச்சையப்பர் காலத்தில், இன்றைய சூளைமேட்டில் செங்கல் சூளைகள் பல இருந்தன. அதனால், இது சூளைமேடு என பெயர் பெற்றது. சென்னையின் இரு போக்குவரத்து நெரிசல் மிகுந்த சாலைகளான ஆற்காடு சாலையையும், நெல்சன் மாணிக்கம் சாலையையும்  சூளைமேடு இணைக்கிறது. நுங்கம்பாக்கம் தொடருந்து நிலையம், சூளைமேட்டிற்கு அருகாமையில் உள்ளது.
இலயோலா கல்லூரி, பச்சையப்பன் கல்லூரி, மீனாட்சி பொறியியல் கல்லூரி மற்றும் பனிமலர் பல்தொழில் நுட்பப் பயிலகம் ஆகியன சூளைமேட்டிற்கு அண்மையில் உள்ள கல்வி நிறுவனங்களாகும். இங்கு பல பள்ளிகளும் உள்ளன. ஆத்ரேயபுர சாலையில் சூளைமேடு காவல் நிலையம் உள்ளது. அரசு கிளை நூலகமும், அம்மா உணவகமும், சூளைமேடு நெடுஞ்சாலையில் அமைந்துள்ளது. சங்கராபுரம் 3 வது தெருவில், சூளைமேடு தபால் நிலையம் உள்ளது.

சூளைமேடு நெடுஞ்சாலையும், நெல்சன் மாணிக்கம் சாலையும், வணிக வளாகங்களைக் கொண்டிருக்கும் முக்கிய சாலைகளாகும். இரண்டு பெரிய கோவில்கள், மூன்று தேவாலயங்கள் மற்றும் இரண்டு மசூதிகளும் இங்கு உள்ளது. 

## அமைவிடம்
சென்னை மத்திய தொடருந்து நிலையத்திலிருந்து 7 கிலோமீட்டர் தொலைவிலும், சென்னை எழும்பூர் தொடருந்து நிலையத்திலிருந்து 5 கிலோமீட்டர் தொலைவிலும், சென்னை பன்னாட்டு விமான நிலையத்திலிருந்து 12 கிலோமீட்டர் தொலைவிலும், சென்னை கோயம்பேடு பேருந்து நிலையத்திலிருந்து 4 கிலோமீட்டர் தொலைவிலும், சூளைமேடு அமைந்துள்ளது. 

## மேற்கோள்கள்

﻿

பகுப்பு:சென்னை சுற்றுப் பகுதிகள்
பகுப்பு:சென்னை மாவட்டத்திலுள்ள ஊர்களும் நகரங்களும்
சௌகார்பேட்டை

**சௌகார்பேட்டை ** (Sowcarpet) என்பது இந்தியாவின் தமிழ்நாடு மாநிலத்தில், சென்னை மாவட்டத்தின், வடபகுதியில் உள்ள ஒரு குடியிருப்புப் பகுதியாகும்.

மிகவும் பரபரப்பான வணிக மையமாகத் திகழும் இங்கு பல மொத்த விற்பனை சந்தைகள் அமைந்துள்ளன. சென்னையின் மிகப் பழைமையான பகுதிகளில் ஒன்றான இப்பகுதியில் தொன்மையான கட்டிடங்களையும் குறுகலான தெருக்களையும் காணலாம். இங்கு விற்பனை செய்யப்படாத பொருட்களே இல்லை என்னுமளவிற்கு வணிகச் செயல்பாடுகள் மிகுந்து காணப்படுகின்றன.

இங்கு கணிசமான வட இந்தியர்கள் வசிப்பதால், "சோட்டா மும்பை" எனவும் அழைக்கப்படுகிறது. 1950களில் குசராத், இராசத்தான் மாநிலங்களிலிருந்து குடிபெயர்ந்த மார்வாரிகள், அடகு வியாபாரம், மொத்த விற்பனை முகமைகளில் ஈடுபடுகின்றனர். பல கடைகள் இந்தி அல்லது குசராத்தி பெயர்ப் பலகைகளைத் தாங்கி நிற்கின்றன. நாராயண முதலித் தெரு, கோவிந்தப்ப நாயக்கன் தெரு மற்றும் இரத்தன் பசார், காசிச் செட்டி தெரு ஆகியன சில முக்கிய சாலைகளாகும்.

சென்னை கந்தக்கோட்டம், ஏகாம்பரேசுவரர் ஆலயம், ரேணுகா பரமேசுவரி ஆலயம் இங்குள்ள சிறப்பான கோவில்களாகும். சமண வழிபாட்டுத் தலங்களும் உள்ளன. தேவாலயம் ஒன்றும், மசூதி ஒன்றும் உள்ளன.

சௌகார்பேட்டையின் கிழக்கில் பாரிமுனை, மேற்கு எல்லையில் புரட்சித் தலைவர் டாக்டர் எம்.ஜி. இராமச்சந்திரன் மத்திய இரயில் நிலையம் ஆகியவை உள்ளன.

﻿

## மேற்கோள்கள்

பகுப்பு:சென்னை
பகுப்பு:சென்னை சுற்றுப் பகுதிகள்
குளம்பா தாயனார்

**குளம்பா தாயனார்** சங்ககாலப் புலவர்களில் ஒருவர். குளம்பா என்னும் ஊரில் வாழ்ந்தவர். சங்க நூல் தொகுப்பில் இவரது பாடலாக ஒன்றே ஒன்று மட்டும் இடம் பெற்றுள்ளது. அது புறநானூறு 253 எண்ணுள்ள பாடலாக அமைந்துள்ளது.
## புறநானூறு 253 சொல்லும் செய்தி
* முதுபாலை என்னும் துறையைச் சார்ந்தது.
முதுபாலை என்பது கணவனுடன் வெளியூர் செல்லும்போது வழியில் பாலைநிலத்தில் மனைவி கணவனை இழந்து புலம்பும் நிலையைக் கூறுவது என்று தொல்காப்பியம் குறிப்பிடுகிறது.

எனக்காக யாரும் அவலம் கொள்ளவேண்டா. போரில் வெற்றி கண்ட இளைஞர்கள் என்னைப் பார்த்துச் சிரிக்கும் நிலை நேர்ந்துள்ளது. மூங்கில் வெட்டுவோர் அதன் நெல்-கதிர்களை வெட்டி எறிந்து சிதறிக் கிடப்பது போல என் கையில் உள்ள வளையல்களைச் சிதறிக்கிடக்கும்படி உடைத்துப் போட்டுவிட்டு வெறுங்கையை வீசிக்கொண்டு என் சுற்றத்தாருடன் நான் வாழ்வேன் என நினைக்கிறாயா? சொல்லுங்கள். - இவ்வாறு ஒரு பெண் புலம்புவதாக இவரது பாடல் கூறுகிறது.

## அடிக்குறிப்பு

பகுப்பு:சங்கப் புலவர்கள்